Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: az 1071/1998. (V. 22.) Korm. határozathoz
Paragraph Index: 1071

1. A hírközlés gazdasági, intézményi környezete és szerepe a nemzetgazdaság fejlődésében A hazai hírközlés mai domináns elemét képező távközlés intenzív fejlődési szakasza lezárult. Az ágazatba évente befektetett kb. 120—150 Mrd Ft magántőke (melyből a MATÁV beruházások 90—100 Mrd Ft/év között mozogtak) ennek ellenére nem fog csökkenni, csak belső struk- 1998/42. szám túrája változik meg, elsősorban az adatátvitel és egyéb információs technológiák valamint a kábeltelevízió javára. Az elkövetkező években a hírközlés makrogazdasági szerepe ennek megfelelően megváltozik, átértékelődik. A távközlési, audiovizuális és informatikai terület közeledése bővíteni fogja az információ és annak távközlési infrastruktúrája iránti igényt azáltal, hogy az integrált szolgáltatások jobban hozzáférhetők lesznek mind a gazdaság, mind a felhasználók egyre szélesebb köre számára. A hírközlési ágazat várható növekedése így továbbra is dinamikusabb lesz, mint a gazdaság egészének átlagos növekedése. A hazai pénzügyi rendszer fejlődése és az ezredfordulóra várható integrációja felgyorsítja a tartós külföldi tőkebeáramlást, ezáltal lökést ad a gazdaság növekedésének és ezzel együtt a pénzügyi tranzakciók mennyiségi bővülésének is. A pénzügyi közvetítő intézmények — melyek között jelentős részarányt képviselnek a külföldi intézmények — megjelenése a magyar piacon növeli a fejlett információs hálózatok és szolgáltatások iránti keresletet, amelyet az alternatív szolgáltatásfajták közötti verseny erősödése kísér. Növekvő lehetőség nyílik külföldi források bevonására. A sikeres privatizáció eredményeként és a hírközlési szolgáltatások önfenntartó jellegéből következően az állam anyagi szerepvállalása csupán néhány speciális területre korlátozódik, mint például: — kutatás-fejlesztés, elsősorban az információs technológiák elterjesztése és az alkalmazásukhoz szükséges készség fejlesztés területén, az információs társadalom mielőbbi megvalósíthatósága érdekében, — az univerzális szolgáltatási kötelezettség biztosítása, — a frekvenciák polgári célokra történő felszabadítása, és — a postaszolgáltatások korszerűsítése. Az állam szabályozó, ellenőrző szerepe egyre inkább a fogyasztók védelmére, a piaci esélyegyenlőség biztosítására, a domináns pozícióban levő piaci szereplő(k) szabályozására és a kartelljog kialakítására irányul. A szabályozást más tekintetben úgy kell alakítani, hogy a tőke elsősorban a hírközlés olyan, viszonylag lemaradt, illetve tőkehiányos területeire menjen mint pl. a kábeltelevíziózás, postai szolgáltatások és az információs technológia. Így megalapozható azon szélessávú hálózatok létrehozása is, melyek hiánya negatív hatással lenne a távközlés fejlődésére. E követelmények teljesítése az állam szolgáltatási funkcióinak átrendezésével és a hírközlés magasabb szintű piacosításával jár együtt.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes